C 152/134
LV
Eiropas Savienības Oficiālais Vēstnesis
6.4.2022.
Eiropas Ekonomikas un sociālo lietu komitejas atzinums par tematu “Priekšlikums Eiropas Parlamenta un Padomes direktīvai par energoefektivitāti (pārstrādāta redakcija)” (COM(2021) 558 final – 2021/0203 (COD)) (2022/C 152/22)
Ziņotāja: Alena MASTANTUONO
Atzinuma pieprasījums
Eiropas Parlaments, 13.9.2021.
Eiropas Savienības Padome, 20.9.2021.
Juridiskais pamats
Līguma par Eiropas Savienības darbību 194. panta 2. punkts un 304. pants
Atbildīgā specializētā nodaļa
Transporta, enerģētikas, infrastruktūras un informācijas sabiedrības specializētā nodaļa
Pieņemts plenārsesijā
9.12.2021.
Plenārsesija Nr.
565
Balsojuma rezultāts (par/pret/atturas)
118/1/3
1.
Secinājumi un ieteikumi 1.1.
EESK atzinīgi vērtē priekšlikumu pārstrādāt Energoefektivitātes direktīvu, jo tas attiecas uz darbības jomu, kas ir būtiska, lai panāktu ES ekonomikas un sabiedrības pilnīgu dekarbonizāciju.
1.2.
EESK atzinīgi vērtē to, ka jaunais ES mērķrādītājs ir saistošs.
EESK atzīmē, ka arvien augstākie ES līmeņa efektivitātes mērķrādītāji, kas paredz, ka dalībvalstīm līdz 2030. gadam jāsamazina enerģijas patēriņš par 9 % salīdzinājumā ar 2020. gada atsauces scenārija prognozēm, ir grūti sasniedzami un vērienīgi.
Saskaņā ar 2020. gada progresa ziņojumu (1) tikai 12 dalībvalstis ir lielākā vai mazākā mērā sasniegušas indikatīvos nacionālos mērķrādītājus 2020. gadam.
1.3.
Covid-19 pandēmija ir mazinājusi ES kolektīvos centienus, un tai noteikti būs turpmākas sekas attiecībā uz augstāku mērķrādītāju sasniegšanu.
Lai nodrošinātu nacionālo indikatīvo devumu, visām dalībvalstīm būs jāpieliek lielākas pūles, un būtu jāņem vērā atšķirīgie apstākļi katrā dalībvalstī.
1.4.
EESK atkārtoti uzsver atzinumā par Eiropas Klimata aktu (2) pausto viedokli, ka mērķim jābūt ar iespējami mazākām sociāli ekonomiskajām izmaksām panākt vislielāko samazinājumu siltumnīcefekta gāzu emisiju jomā.
EESK iesaka vajadzības gadījumā instrumentus, kas ir saderīgi ar labi regulētu tirgu, tostarp finanšu instrumentus ar daudzgadu finanšu shēmas un NextGenerationEU atbalstu apvienot ar regulatīviem pasākumiem nolūkā veicināt efektīvākas enerģētikas vides izveidi.
1.5.
EESK atzinīgi vērtē publiskā sektora, tostarp vietējo un reģionālo pašvaldību, svarīgo lomu, kas noteikta priekšlikumā pārstrādātajai Energoefektivitātes direktīvai, un uzsver, ka tādēļ būs nepieciešama pietiekama finansiālā un tehniskā palīdzība, kā arī apmācīts personāls.
Komiteja atbalsta pasākumus, kas saistīti ar renovāciju un enerģijas patēriņa samazināšanu un kas jāveic publiskajam sektoram, un uzskata, ka tie palīdz būvniecības nozarei, it īpaši mazajiem un vidējiem uzņēmumiem, un ir stimuls izstrādāt un ieviest jaunas tehnoloģijas, kā arī radīt darbvietas saskaņā ar Renovācijas viļņa iniciatīvu.
1.6.
EESK arī atzinīgi vērtē to, ka lielāka uzmanība tiek pievērsta patērētāju informēšanai un iespēju nodrošināšanai, piemēram, saistībā ar līgumu prasībām vai skaidras un saprotamas valodas izmantošanu.
Tā uzsver pilsoniskās sabiedrības svarīgo lomu informācijas kampaņās par ieguvumiem no energoefektivitātes.
(1) (2)
COM(2020) 564 final.
OV C 364, 28.10.2020., 143. lpp.